Numeri 34 | Beibele Inthaneteng | Phetolelo ya Lefase le Lefsa
34 Jehofa a iša pele a bolela le Moshe a re:
2 “Laela bana ba Isiraele o ba botše o re: ‘Le tsena nageng ya Kanana.+ Ye ke naga yeo e tlago go ba ya lena e le bohwa,+ naga ya Kanana go ya ka mellwane ya yona.+
3 “‘Lehlakore la lena la ka borwa le tloge ka lešoka la Tsini go bapa le Edomo+ gomme mollwane wa lena wa ka borwa o be magomong a Lewatle la Letswai+ ka bohlabela.
4 Mollwane wa lena o aroge o se sa ya ka thoko ya borwa ge o rotogela Akirabimi+ eupša o tshelele Tsini, o felele ka borwa bja Kadeshe-baranea;+ o rotoge o tsene Hatsara-adara+ gomme o fetele Atsimona.
5 Mollwane woo o aroge kua Atsimona o lebe moeding wa mafula wa Egipita,+ o felele Lewatleng.*+
6 “‘Ge e le mollwane wa ka bodikela,+ e be Lewatle le Legolo le leši la lona. Wo e tla ba mollwane wa lena wa ka bodikela.
7 “‘Bjale mollwane wa lena wa ka leboa šo: Go tloga ka Lewatle le Legolo le tla swaya go fihla ka Thaba ya Horo+ gore ke mollwane wa lena.
8 Go tloga ka Thaba ya Horo le tla swaya go fihla ka mollwane wa Hamathi,+ gomme mollwane woo o felele Tsedada.+
9 Mollwane woo o theogele Tsifirone o felele Hatsara-enane.+ Woo e tla ba mollwane wa lena wa ka leboa.
10 “‘Ke moka le itshwaele mollwane wa ka bohlabela go tloga Hatsara-enane go fihla Shefama.
11 Mollwane woo o theoge go tloga Shefama go fihla Ribila ka bohlabela bja Aini, o be o theoge o šike motheogeng wa ka bohlabela wa lewatle la Khinerethe.+
12 Mollwane woo o theogele Nokeng ya Jorodane gomme o felele ka Lewatle la Letswai.+ Ye e tla ba naga ya lena+ go ya ka mellwane ya yona go e dikologa.’”
13 Moshe a laela bana ba Isiraele a re: “Ye ke naga yeo le tlago go e arolelana ka matengwa gore e be bohwa bja lena,+ feela bjalo ka ge Jehofa a laetše gore e newe meloko e senyane le seripa.+
14 Gobane moloko wa bana ba Rubeni go ya ka ntlo ya botatago bona le moloko wa bana ba Gada go ya ka ntlo ya botatago bona o šetše o tšere bohwa, le seripa sa moloko wa Manase se šetše se tšere bohwa bja sona.+
15 Meloko yeo e mebedi le seripa e šetše e tšere bohwa bja yona seleteng sa Noka ya Jorodane kgauswi le Jeriko ka thoko ya bohlabatšatši.”+
16 Jehofa a iša pele a bolela le Moshe a re:
17 “Maina a banna bao ba tlago go le arolela naga gore e be ya lena ke moperisita Eleasara+ le Joshua morwa wa Nuni.+
18 Le tšee kgošana e tee molokong o mongwe le o mongwe go le thuša go arola naga gore e be ya lena.+
19 Maina a banna bao šea: Molokong wa Juda+ ke Kalebe morwa wa Jefune;+
20 molokong wa bana ba Simeone+ ke Shemuele morwa wa Amihudi;
21 molokong wa Benjamini+ ke Elidada morwa wa Kisilone;
22 molokong wa bana ba Dani,+ ke kgošana Buki morwa wa Jogoli;
23 go barwa ba Josefa,+ molokong wa bana ba Manase,+ ke kgošana Haniele morwa wa Efodi;
24 molokong wa bana ba Efuraime,+ ke kgošana Kemuele morwa wa Shifitane;
25 molokong wa bana ba Sebulone,+ ke kgošana Elisafane morwa wa Paranaka;
26 molokong wa bana ba Isakara,+ ke kgošana Palatiele morwa wa Asane;
27 molokong wa bana ba Ashere,+ ke kgošana Ahihudi morwa wa Shelomi;
28 molokong wa bana ba Nafutali,+ ke kgošana Pedahele morwa wa Amihudi.”
29 Ba ke bona bao Jehofa a ba laetšego go nea bana ba Isiraele naga ya Kanana gore e be ya bona.+
^ Ke gore, Lewatle le Legolo, Lewatle la Mediterranean.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D34%26wtlocale%3DSE%26srcid=share⊂ject=Bala Beibele Inthaneteng